**ИНСТРУКТАЖ ЗА УЧЕНИКА**

**ЗА НАЦИОНАЛНО ВЪНШНО ОЦЕНЯВАНЕ (НВО) В КРАЯ НА Х КЛАС**

**ПРЕЗ УЧЕБНАТА 2022 – 2023** **ГОДИНА**

 ***Преди започване на националното външно оценяване ученикът:***

* + Явява се в сградата на училището не по-късно от 30 (тридесет) минути преди часа, определен със заповед на министъра на образованието и науката за начало на изпита.
	+ Носи документ за самоличност (лична карта/ученическа лична карта/ученическа книжка/задграничен паспорт)
	+ Заема определеното му персонално работно място, обозначено с етикет с неговото име, не по-късно от 15 (петнадесет) минути преди часа, определен със заповед на министъра на образованието и науката за начало на изпита.
	+ Носи и ползва химикалка, която пише с черен цвят, молив и гума, а за изпита по математика – и линия, пергел, триъгълник. Ако е ученик с нарушено зрение – и брайлова машина, брайлов дисплей, брайлови прибори за чертане, техническо средство за уголемяване на шрифта при работа с компютър и оптични средства.
	+ Изслушва настоящия инструктаж, съдържащ и изискванията за анонимност на изпитната работа, и се подписва в протокола за дежурство при провеждане на писмен изпит в потвърждение на това, че е запознат с настоящия инструктаж.
	+ Изключва изцяло всички технически средства за комуникация и ги предава на квестор, който ги поставя на видно място.

***Непосредствено преди началото на изпита:***

* + Получава от квестор лист за отговори с идентификационна бланка.
	+ На работното си място попълва четливо идентификационната бланка и се подписва.

***По време на националното външно оценяване***:

* Получава от квестор изпитния материал, съдържащ и указания за работа (в т.ч. и математическите формули за НВО по математика).
* Изпитното време за всеки от предметите е следното:

|  |  |  |
| --- | --- | --- |
| Учебни предмети | Времетраене в минути  | Допълнително време за учениците със СОП |
| БЕЛ | 90 | + до 30 минути |
| Математика | 90 |
| Чужд език – ниво А1 | 60 |
| Чужд език – ниво А2 | 100 |
| Чужд език – ниво В1/В1.1 | 130 |

* Пише с черен цвят на химикалката, чертае с черен молив, а за изпита по математика може да ползва линия, пергел, триъгълник.
* Не преписва върху листа за отговори текста, записан на дъската от квесторите.
* Изпълнява точно инструкциите, които чува от записа на аудионосителя за компонента „Слушане с разбиране“ от изпита по чужд език.
	+ След приключване на определеното време за работа предава на квестора листа за отговори, изпитния материал (в т.ч. и математическите формули за НВО по математика) и използваните листове за чернова.
	+ Може да работи върху изпитните материали, но отбелязва верните отговори САМО в листа за отговори. **Внимание! Изпитният материал (в т.ч. и математическите формули за НВО по математика) и листовете за чернова няма да бъдат проверявани!**
	+ Може да използва предоставените математически формули по време на работа на НВО по математика, които се предоставят от квесторите заедно с изпитния материал в началото на изпита.
	+ Записва четливо отговорите на български език по всички предмети с изключение на отговорите по чуждите езици, както и на специфичната терминология и на означенията по математика.
	+ Не шуми и не извършва действия, които нарушават нормалното протичане на изпита.
* При необходимост получава допълнителни листове за чернова, като това се отбелязва от квесторите в протокола.
	+ Може да излиза от изпитната зала след изтичане на първите 60 минути от началото на изпита.
	+ Може да напусне залата и сградата не по-рано от първите 60 минути от началото на изпита, както и по всяко време след това, в случай че е приключил окончателно и е предал надлежно изпитната си работа.
	+ Отстранява се от НВО и напуска сградата на училището ученик, който: преписва от хартиен носител; преписва от данни, съдържащи се в технически устройства (мобилни телефони, калкулатори, таблети и др.); преписва от работата на друг ученик; използва мобилен телефон или друго техническо средство за комуникация; изнася извън залата изпитни материали или информация за съдържанието им. Изпитната работа на отстранения ученик не се оценява.
	+ Не нарушава анонимността на изпитната работа, не поставя знаци, не записва име или имена (с изключение на онези, които са част от изпитния материал и може или трябва да бъдат отбелязани в някой от отговорите). Изпитна работа, за която е установено нарушаване на изискванията за анонимност, се анулира и не се оценява.
	+ В случай че ученикът напусне сградата, не се допуска обратно в нея до края на изпитния ден.
	+ Неправомерно изнесена изпитна работа от изпитната зала не се приема, не се засекретява и не се оценява.

***След приключване на работата***:

* Предава изпитната си работа, без да напуска работното място, като под прякото наблюдение на квестора:
1. предоставя на квестора за проверка и за подпис попълнената идентификационна бланка върху листа за отговори;
2. предава на квестора листа за отговори, изпитния материал (вкл. и математическите формули за НВО по математика) и листовете за чернова;
	* Подписва се в протокола и незабавно напуска залата и сградата.

*Допълнителни изисквания в условия на извънредна епидемична обстановка:*

* Спазва въведените противоепидемични мерки.